TNR แตกแบรนด์ถุงยาง “แกสซึ่ม-คัสตอม” ลุยต่างประเทศ พ่วงขยายธุรกิจกัญชง
TNR วางแผนกลยุทธ์ปี 66 มุ่งเพิ่มยอดขายถุงยางอนามัยภายใต้แบรนด์ "แกสซึ่ม" จำหน่ายในทวีปยุโรป และแบรนด์ "คัสตอม" จำหน่ายในประเทศสหรัฐฯ และรุกธุรกิจกัญชงระดับต้นน้ำ กลางน้ำ และปลายน้ำ
TNR วางแผนกลยุทธ์ปี 66 มุ่งเพิ่มยอดขายถุงยางอนามัยภายใต้แบรนด์ "แกสซึ่ม" จำหน่ายในทวีปยุโรป และแบรนด์ "คัสตอม" จำหน่ายในประเทศสหรัฐฯ และรุกธุรกิจกัญชงระดับต้นน้ำ กลางน้ำ และปลายน้ำ
28 มี.ค. 2566

นายอมร ดารารัตนโรจน์ ประธานเจ้าหน้าที่บริหาร บริษัท ไทยนิปปอนรับเบอร์อินดัสตรี้ จำกัด (มหาชน) หรือ TNR เปิดเผยว่า แผนกลยุทธ์ปี 2566 จะมุ่งเพิ่มยอดขายถุงยางอนามัยภายใต้แบรนด์ของบริษัทในต่างประเทศ โดยเฉพาะทวีปยุโรป สหรัฐอเมริกา และจีน ซึ่งเป็นตลาดที่มีขนาดใหญ่และศักยภาพเติบโตสูง ประกอบกับหลายประเทศทั่วโลกคลายความกังวลจากสถานการณ์ COVID-19 ส่งผลให้ประชาชนกลับมาใช้ชีวิตและทำกิจกรรมต่าง ๆ เป็นปกติ
โดยปัจจุบัน บริษัทได้ขยายผลิตภัณฑ์ถุงยางอนามัยภายใต้แบรนด์ของบริษัทฯ เพื่อบุกตลาดต่างประเทศ ได้แก่ แบรนด์ “แกสซึ่ม” เพื่อจำหน่ายในทวีปยุโรป แบรนด์ “คัสตอม” เพื่อจำหน่ายในประเทศสหรัฐฯ รุกตลาดผ่านวอล์มาร์ทซึ่งเป็นห้างค้าปลีกยักษ์ใหญ่ที่เคยเป็นคู่ค้ากับบริษัท นอกจากนี้จะแต่งตั้งผู้แทนจำหน่ายเพิ่มอีก 1-2 รายในจีน จากปัจจุบันที่มีตัวแทนจำหน่ายทางตอนใต้ของจีนแล้ว พร้อมทั้งวางแผนทำการตลาดร่วมกับผู้แทนจำหน่ายมากขึ้นหลังจากที่รัฐบาลจีนประกาศเปิดประเทศและผ่อนคลายมาตรการควบคุมการแพร่ระบาดของ COVID-19
ขณะเดียวกัน บริษัทจะนำเสนอถุงอนามัยรุ่น “G-CON” ภายใต้แบรนด์ “แกสซึ่ม” และการรับจ้างผลิตภายใต้แบรนด์ของลูกค้า (OEM) ซึ่งเป็นนวัตกรรมใหม่ที่ได้รับการจดสิทธิบัตรเป็นที่เรียบร้อย โดยบริษัทสามารถผลิตได้เป็นรายแรกและรายเดียวของโลก จึงมีราคาขายสูงกว่าสินค้ารุ่นปกติ จุดเด่นคือรูปลักษณ์ที่ได้รับการออกแบบให้มีพื้นผิวเป็นเนินสูงต่ำ ซึ่งจะช่วยเพิ่มความรู้สึกในการสัมผัสที่ดียิ่งขึ้น
ส่วนแบรนด์ ONETOUCH ที่วางจำหน่ายในประเทศไทยและประเทศเพื่อนบ้านเป็นหลัก ได้จัดทำแคมเปญ “คลาสสิกซีรีส์” ตอกย้ำสินค้าเรือธง “วันทัช รุ่นแฮปปี้” ขนาด 52 มม. ที่มียอดขายสูงสุดต่อเนื่องมาตลอด 6 ปี นับจากปี 2560-2565 โดยกลยุทธ์ในปีนี้จะวางจำหน่ายถุงยางอนามัยที่มีขนาดหลากหลายยิ่งขึ้น ตั้งแต่ขนาดเล็กสุด 45 มม. ถึง 60 มม. เพื่อเพิ่มทางเลือกแก่คนไทยและชาวต่างชาติที่เดินทางมาท่องเที่ยวหลังเปิดประเทศ นอกจากนี้จะเพิ่มการทำกิจกรรมการตลาดในช่องทางออนไลน์ เพื่อสร้างยอดขายเติบโตอย่างต่อเนื่องและขยายตลาดกลุ่ม B2C
นายอมร กล่าวอีกว่าความคืบหน้าการขยายธุรกิจกัญชงว่า หลังจากเปิดตัวบริษัท ทีเอ็นอาร์ ไบโอไซเอินซ์ จำกัด (TNRBio) เมื่อปีที่ผ่านมา เพื่อรุกธุรกิจกัญชงระดับต้นน้ำ กลางน้ำ และปลายน้ำ ได้แก่ การวิจัยพัฒนาการปลูกและคัดเลือกสายพันธุ์ร่วมกับทางมหาวิทยาลัยแม่โจ้ ผลิตและจำหน่ายสารสกัด ผลิตและจำหน่ายสารสกัด พัฒนาสินค้าอุปโภคบริโภคที่มีส่วนผสมของสาร CBD (Cannabidiol) และให้บริการตรวจวิเคราะห์ผลิตภัณฑ์จากกัญชงและกัญชา
ปัจจุบันโรงงานสกัดสารสำคัญจากกัญชงซึ่งเป็นธุรกิจกลางน้ำได้รับใบอนุญาตและเริ่มเดินเครื่องจักรแล้ว บริษัทฯ เริ่มมีส่งมอบสารสกัดและอยู่ระหว่างการเจรจากับลูกค้าที่สนใจซื้อสารสกัด CBD ซึ่งสามารถผลิตเป็นสารสกัด Full Spectrum (CBD Distillate ที่มี THC น้อยกว่า 0.2%), สารสกัดบริสุทธิ์ (CBD isolate) แบบผงที่มีความบริสุทธิ์มากกว่า 98% และแบบละลายน้ำ (CBD water soluble) เพื่อนำไปใช้เป็นส่วนผสมในการผลิตสินค้าอุปโภคบริโภคต่าง ๆ
นอกจากนี้ บริษัทได้พัฒนาสินค้าอุปโภคบริโภคที่มีส่วนผสมของสาร CBD ภายใต้แบรนด์ของบริษัทฯ เช่น น้ำมันหอมระเหย, เครื่องดื่ม เป็นต้น ที่มีคุณสมบัติช่วยให้เกิดความผ่อนคลายและบรรเทาการอักเสบ โดยเริ่มจากการทำตลาดกับลูกค้าเฉพาะกลุ่ม หากได้รับการตอบรับที่ดีจะขยายสู่การผลิตเชิงอุตสาหกรรมและแต่งตั้งผู้แทนจำหน่ายสินค้าต่อไป
 